Lieke Martens

Lieke Martens (g. 1992 m. gruodžio 16 d.) – Nyderlandų futbolininkė, žaidžianti saugės ir krašto puolėjos pozicijose. Nuo 2011 m. futbolininkė žaidžia Nyderlandų nacionalinėje moterų futbolo rinktinėje. 2017 metais pripažinta UEFA ir FIFA Metų moterų žaidėja.

Klubinė karjera 

Lieke Martens profesionali futbolininkės karjera prasidėjo 2009–2010 metų sezone, kuomet ji atstovavo „Heerenveen“ klubo moterų komandai. 2010–2011 metais atstovavo „VVV-Venlo“ klubo komandai. Nuo 2011 metų Lieke Martens ėmė žaisti užsienio klubuose: Belgijos „Standart“, Vokietijos „2001 Duisburg“, Švedijos „Kopparbergs/Göteborg FC“ ir FC „Rosengård“.

2017 metų birželį Lieke Martens pasirašė kontraktą su FC „Barcelona“ . Žaisdama „Barcelona“ komandoje Lieke Martens iškovojo kelialapį į Budapešte vykusį 2019 m. gegužės 15 d. UEFA Čempionių lygos finalą, kuriame Katalonijos klubas nusileido rezultatu 1:4 Liono „Olympique“ .
 
Atstovaudama „Barcelona“ komandai, Lieke Martens 2017 m. lapkričio 8 d. Šiaulių m. sav. centriniame stadione žaidė prieš Lietuvos čempiones „Gintrą-Universitetą“ ir prie savo komandos pergalės 6:0 prisidėjo 2 rezultatyviais perdavimais..

Pasirodymai rinktinėje 

Lieke Martens pelnė 4 įvarčius, atstovaudama Nyderlandų merginų U-19 rinktinei 2010 m. UEFA Europos merginų čempionate Šiaurės Makedonijoje ir pasidalino rezultatyviausios žaidėjos prizu su vokiete Turid Knaak. Jos debiutas nacionalinėje rinktinėje įvyko 2011 m. rugpjūčio 23 d. rungtynėse prieš Kiniją.

Saugė buvo pakviesta į Nyderlandų rinktinės sudėtį 2013 m. Europos moterų futbolo čempionate Švedijoje, kuriame olandės užėmė 4 vietą B grupėje. Lieke Martens įėjo į istoriją pelnydama pirmąjį Nyderlandų įvartį 2015 m. Pasaulio moterų futbolo čempionate į Naujosios Zelandijos rinktinės vartus. Kanadoje vykusiame čempionate olandės neįveikė aštuntfinalio barjero.

Didžiulį futbolo auditorijos dėmesį žaidėja pelnė 2017 metais, kuomet Nyderlanduose vyko 2017 m. Europos moterų futbolo čempionatas. Lieke Martens šiose varžybose įmušė 3 įvarčius ir savo produktyviu žaidimu atakose svariai prisidėjo prie olandžių triumfo. Jos individualus indėlis buvo įvertintas Geriausios čempionato žaidėjos prizu, įtraukimu į simbolinį turnyro vienuoliktuką bei „bronzinio batelio“ prizu už rezultatyvumą.

Nepaisant kojos piršto traumos, Lieke Martens buvo įtraukta į Nyderlandų rinktinės sudėtį 2019 m. FIFA moterų pasaulio taurės varžybas Prancūzijoje. Saugė turnyre pelnė 2 įvarčius į Japonijos rinktinės vartus aštuntfinalyje. Žaidė 70 minučių finalo rungtynėse Lione, kuriose olandės 0:2 pralaimėjo amerikietėms.

Laimėjimai 
 Klubiniai
Standard Liège
 2011 m. BeNe supertaurės laimėtoja
FC Rosengård
 2015–2016 m. sezono Švedijos taurės laimėtoja
 2016 m. Švedijos supertaurės laimėtoja
FC Barcelona
 2017, 2018, 2019 m. Katalonijos taurės laimėtoja
 2018 m. Karalienės futbolo taurės laimėtoja
 Nyderlandai
2017 m. Europos moterų futbolo čempionė
2018 m. Algarvės taurės laimėtoja
2019 m. Pasaulio moterų futbolo vicečempionė
 Asmeniniai
 2017 m. UEFA metų žaidėja
 2017 m. FIFA metų žaidėja
 2017 m. FIFPro Pasaulio XI sudėtis
 2017 m. UEFA Europos moterų futbolo čempionato geriausia žaidėja
 2017 m. UEFA Europos moterų futbolo čempionato Geriausios komandos sudėtis

Šaltiniai 

Nyderlandų futbolininkai
Nyderlandų olimpiečiai